CC 20220801
14:1 Soðlice þa æfter twam dagen wæren eastren. & þa sohten þa heah-sacerdes & þa boceres hu hyo hine mid facne namen & of-slogen.\n14:2 Þa cwæðen hy næs na on freols-daige þy læs þas folces ge-hlyd wurðe.\n14:3 and þa se hælend wæs on bethania on symones huse anes hreofelen & þær sæt. Þa com an wif & hæfde hire sealfe-box deorewurðe nardes. & to-brokene sealf-boxe ofer his heafed aget.\n14:4 Sume hit unwurdlice for-bæren. & be-tweoxe heom sylfen cwæðen. for hwi wæs þises sealfe for-spillednyss ge-worðen.\n14:5 þeos sealfe mihte beon ge-seald to þrem hund panegen. & beon þearfen ge-seald & yrseden agen hy.\n14:6 Þa quoth. se hælend. Læted hyo hwi synde ge hire grame. god werc hyo on me worhte.\n14:7 Soðlice symble ge hæbbed þearfen mid eow. & þanne ge willeð ge magen heom tæle don. me ge symble næbbeð.\n14:8 þeos sealde þt hyo hæfde. hyo com to smeriene minne lichame on berigenne.\n14:9 Soðlice ich eow segge swa hwær swa þis godspell ge-boded byo on eallen midden-earde byð ge-boded þt hyo þis on his ge-minde dyde.\n14:10 Ða iudas scarioth þt is wiðersace an of þam twelfen ferde to þam heah-sacerden þt he hine heom be-leawde.\n14:11 Ða hyo þis ge-herden hyo fageneden & be-heton him feoh to syllene. & he smaigde hu he hine digelice sealde.\n14:12 And þam formen daige azimorum. þa hyo eastren offredon. his leorning-cnihtes him saiden hwider wilt þu þt we faren. & ge-gærewian þe þt þu eastren æte.\n14:13 Þa sende he twegen of his leorning-cnihten & sæden heom. Gað on þas cestre & ginc ägen yrnð sum man berende sume wæter-flaxan. Folgieð him.\n14:14 & swa hwider swa he ingað segged þas huses hlaferde. Ure lareow sægð hwær is min gyst-hus & min ge-reord. hwær æte ic eastren mid minen leorning-cnihten.\n14:15 And he inc ge-swuteleð micele halle ge-þefte. & ge-gerewiað us þare.\n14:16 þa ferden his leorning-cnihtes & comen on þare cestre & funden hit eall swa he saigde. & ge-garewedon þa eastren.\n14:17 Soðlice þa æfen com heom twelf mid him.\n14:18 sittende. & etende sæde se hælend. Soðlice ic eow segge. þt eower an þe mid me æt ge-syld me.\n14:19 þa ongunnen hio beo dreorige. & be-twuxe heom cwæðen. cwedst þu eom ic hit.\n14:20 Ða sæde he heom. an of eow twelfen me sylð. Se þe his hand on disce mid me dypd.\n14:21 Ænd witodlice mannes sune gað swa be hym awriten is. Wa þam men þurh þane þe mannes sune beoð ge-seald. betere hym wære þt se man akenned nære.\n14:22 Heom þa ætende afeng se hælend hlaf. & hine bletsiende bræc. & sealde heom & þus cwæð. nymed þis is min lichame.\n14:23 & onfeng calice & gode þances dyde. & sealde heom. & ealle heon ofdruncen.\n14:24 Ða saide he heom þis is min blod þare nywe cyðnissan. þt beoð for manigen agoten.\n14:25 Soðlice ic eow segge þt ic henen forð ne drince of þises win-geardes kynne. oððe þanne daig þanne ic hine neowe drince on godes rice.\n14:26 Ænd ge-cweðenen lofe hyo ferdon on ele-bergene munt.\n14:27 Þa quoth se hælend ealle ge beoð ge-untreowsede on þisse nihte. for þam þe hit awriten is. ic slea þanne heorde. & beoð þa scep to-dræfde.\n14:28 Ac æfter þan þe ic arise ic cume be-foren eow. on galilea.\n14:29 Þa saide petrus him. þeah þe ealle swician. ne swicige ic þe nä.\n14:30 Ða cwæð se hælend. Soðlice ic þe segge. þt þu on þisen nihte ær coc twewe cræwe þreowe wið-sæcst min.\n14:31 & he þæs þe mare spæc. & þah me ge-berige mid þe to sweltene. ne æt-sace ic þin. & swa hyo cwæðen ealle.\n14:32 Ða comen hyo to anen tune þas nama wæs getsemani. & he cwæð to his leorning-cnihten. Sitteð her oð þt ic me ge-bidde.\n14:33 & he nam þa mid him petrum & iacobum. & iohannem þa on-gan he forhtigen & sarigen.\n14:34 & sæde heom. Vnrot is min sawle odðe deað ge-biddeð her & wakieð.\n14:35 Ða he lithwon forð-stop. he astrehte hine ofer þa eorðan & ge-bæd. gyf hit beon mihte. þt he on þare tide fram him ge-wite.\n14:36 & þa quoth. he. abba. þt is fader on ure ge-þeode alle þing þe sende mihtilice afyrre þisne calic fram me. ac na þt ic wille äc þt þu.\n14:37 Ða com he & funde hyo slæpende. & cwæð to petre. Simon slæpst þu. ne mihtest þu ane tide wacien.\n14:38 wacieð & ge-biddað þt ge on costnunge ne gan. witodlice se gast is geare. ac þt flæsc is untrum.\n14:39 And eft he ge-bæd þa ylcen spæce.\n14:40 & þa he hine eft agen be-wende. he funde hyo slæpende. heore eagen wæren ge-hefegede. & hyo nyston hwæt hyo him andswereden.\n14:41 Þa com he ðriddan siðe. & sæde heom slæpeð nu & resteð ge-noh hit is. time is cumen nu is mannes sune ge-seald on synfulre hande.\n14:42 arised uten gan. nu is ge-hende se þe me syld.\n14:43 him þa þe gyt spræcende com iudas scarioth þt is wiðer-saca. an of þam twelfen. & mid him mycel manige. mid sweorden & mid sahlen. fram heah-sacerden & bokeren & ealdren.\n14:44 Soðlice his læwa heom taken sealde & þus cwæð. Swa hwilcne swa ic kysse. se hit ys nymeð & lædeð hine wærlice.\n14:45 & sone swa he com he ge-nehlacte hine to & cwæð. Lareow; & cyste hine.\n14:46 & hyo heore hande on hine wurpen & namen hine.\n14:47 Soðlice an of þam þe þær embe-uten stoden his sweord abræd. & slog þas sacerdes þeow. & his eare of acarf.\n14:48 Ða cwæð se hælend heom and-sweriende. Swa swa to anen scæðan ge ferden mid sweorden & treowen me ge-fon.\n14:49 þanne ic daig-hwamlice mid eow wæs on temple lærende & ge me namen. ac þt þa ge-write syen ge-fellde.\n14:50 Ða for-leten his leorning cnihtes ealle hine & flugen.\n14:51 Sum gungling him fylgde mid ane scytan be-wæfed nacod. & hy name hine.\n14:52 þt wærpendre þare scete nacod he heom fram fleah.\n14:53 & hy lædden þanne hælend to þam heah-sacerde ænd comen ealle þa sacerdes. ænd bokeres. & ealdres. to-gædere.\n14:54 Petrus heom felgede ferren oð þas heah-sacerdes cæfertun. and he set mid þam þenum & wermden hine æt þam fyre.\n14:55 Ða heah-sacerdas sohten & eall ge-þeaht. tale agen þanne hælend. þt hyo hine to deaðe sealden & hyo ne fundon.\n14:56 Manege sæden lease cyðnyssen agen hine. & þa cyðnisse næren þas-lice.\n14:57 Ða arise sume & saigden lease cydnysse agen hine & þus cwæðen.\n14:58 Sodes we ge-hyrden hine seggen ic to-weorpe þis hand-worhte temple. & æfter þrem dagen ic oðer un-hand-worht ge-timbrige.\n14:59 & heore cydnysse næs þas-gelic.\n14:60 Ða aras sum heah-sacerd on heora midlene & acxode þanne hælend. Ne andswerest þu nan þing agen þt þas þe onweorped.\n14:61 he swegede & naht ne andswerede. Eft hine axode se heah-sacerd. Ert þu crist. Þas ge-bletsedes godes sune.\n14:62 Þa sæde se hælend ic eom. & ge ge-seoð mannes sune on swiðren healfe sitten. his maignes. & cumende mid heofenes ge-nipen.\n14:63 Ða cwæð se heah-sacerd his reaf slytende. hwi wilnige we gyt cyðera.\n14:64 ge ge-herden his bismer. hwæt þincð eow. Ða hyrden hyo ealle hine & cwæðen. þt he wære deaðes scyldig.\n14:65 Ænd sume agunnen hym on spæten. & ofer-wreon his ansiene. & mid festen hine beaten. & him to cwæðen. Ared. & þa þenas hine mid handen beoten.\n14:66 & þa petrus wæs on cæfertune þa com to him an þinen þas heah-sacerdes.\n14:67 & þa hye ge-seah petrum wermende þa cwæð hy. Þu wære mid þam nazareiscen hælende.\n14:68 Ða æt-soc he & cwæð. Ic nat ne ic kan hwæt þu saigst. & he eode þa of þam cæfertune & se coc creow.\n14:69 Eft þa hine cneow oðer þinen. & hyo on-gan cweðen to þam þe þær abuten stoden. Soðlice þes is of þam.\n14:70 & he eft æt-soc. Ænd eft þa embe litel þa þe eft stoden cwæðen to petre. Soðlice þu ert of þam galileisc þu ert.\n14:71 Ða æt-gan he of-sacan. & swerien. soðes ne can ic þanne man þe ge seggeð.\n14:72 & þa eft sone creow se coc. Ða ge-munde petrus þas hælendes word þe he him saide. ær se coc creowe twige. þrewe þu me æt-sæcst. þa on-gan he wepen.